b'\n_START_ARTICLE_\nGlobal Positioning System\n_START_PARAGRAPH_\nGlobal Positioning System (GPS) er et nettverk best\xc3\xa5ende av omtrent 30 satellitter som er plassert i bane rundt jorden av USAs forsvar. Systemet gj\xc3\xb8r det mulig for en mottaker \xc3\xa5 fastsette egen posisjon med sv\xc3\xa6rt stor n\xc3\xb8yaktighet overalt i verden, under n\xc3\xa6r sagt alle v\xc3\xa6rforhold. Systemet omtales til daglig som \xc2\xabGPS\xc2\xbb (Global Positioning System). Det finnes flere globale navigasjons\xc2\xadsatellitt-systemer (Global Navigation Satellite Systems (GNSS)), hvorav NAVSTAR er ett._NEWLINE_GPS var opprinnelig laget for milit\xc3\xa6rt bruk. I 1973 beordret det amerikanske forsvarsdepartementet at det skulle utvikles et navigasjons\xc2\xadsystem som kunne gi koordinater i sanntid i alle tre dimensjoner (bredde, lengde og h\xc3\xb8yde). Systemet skulle blant annet kunne brukes under alle v\xc3\xa6rforhold og v\xc3\xa6re rombasert. Den f\xc3\xb8rste satellitten ble skutt opp i 1978. I 1994 ble den siste satellitten skutt opp f\xc3\xb8r systemet var fullt operativt. I 1980-\xc3\xa5rene ble systemet stilt til disposisjon for sivil bruk, da fortrinnsvis innenfor sj\xc3\xb8fart og andre maritime aktiviteter. GPS virker under alle v\xc3\xa6rforhold, hvor som helst i verden og hele d\xc3\xb8gnet, s\xc3\xa5fremt signalene fra satellittene ikke stoppes av massive objekter som husvegger eller fjell. Systemet er tilgjengelig og gratis \xc3\xa5 bruke for alle._NEWLINE_NAVSTAR er et akronym som st\xc3\xa5r for NAVigation System using Timing And Ranging.\n_START_SECTION_\nGPS-systemets virkem\xc3\xa5te\n_START_PARAGRAPH_\nNAVSTAR-satellittene kretser rundt jorden to ganger per d\xc3\xb8gn i n\xc3\xb8yaktig beregnete baner, og sender radiosignaler som inneholder blant annet opplysninger om tidspunktet signalet ble sendt ut fra satellitten, om satellittens bane og andre satellitters bane. GPS-mottakeren tar imot denne informasjonen og regner ut sin egen posisjon ut fra avstand og posisjon i forhold til satellittene den tar imot signaler fra. Signaler fra tre satellitter gir en todimensjonal posisjonsangivelse: bredde og lengde. Hvis mottakeren har kontakt med fire satellitter eller mer, kan posisjonen rapporteres i tredimensjonalt format: bredde, lengde og h\xc3\xb8yde. Satellittene inneholder meget n\xc3\xb8yaktige atomur, og p\xc3\xa5 bakgrunn av forskjellen kan GPS-mottakeren sammenligne tidspunktet et signal er sendt fra en satellitt med tidspunktet det ble mottatt. Tidsforskjellen forteller GPS-mottakeren hvor langt unna satellitten er. N\xc3\xa5, med avstandsm\xc3\xa5l fra noen flere satellitter, fastsetter GPS-mottakeren sin posisjon. Mange mottakere kan ogs\xc3\xa5 vise den eksakte posisjonen grafisk p\xc3\xa5 et kart._NEWLINE_Fordi tid kan angis s\xc3\xa5 n\xc3\xb8yaktig med GPS, kan satellittene ogs\xc3\xa5 brukes til \xc3\xa5 styre klokker.\n_START_SECTION_\nDigitale kart\n_START_PARAGRAPH_\nDet finnes flere typer digitale kart som kan lastes inn i GPS-mottakeren, beregnet for bilkj\xc3\xb8ring, navigasjon til sj\xc3\xb8s, flyging og for fotturister. Disse kan programmeres med veipunkter, ruter og alarmer som gj\xc3\xb8r det enklere \xc3\xa5 navigere i ukjent terreng/farvann. I mange situasjoner er det likevel viktig \xc3\xa5 ha tradisjonelle navigasjonshjelpemidler som papirkart, kompass, klokke, passer og linjal i tilfelle str\xc3\xb8mforsyning eller radiosignaler svikter.\n_START_SECTION_\nKartreferanser\n_START_PARAGRAPH_\nGPS-mottakerne kan gi posisjonsbestemmelse i et stort antall typer kartreferanser. Den vanligste internasjonalt er grader og desimalminutter (desimalgrader samt grader, minutter og sekunder brukes ogs\xc3\xa5), nord eller s\xc3\xb8r og \xc3\xb8st eller vest. UTM-koordinater er et annet standard rutenett for hele kloden som brukes mye p\xc3\xa5 gradteigskart (f.eks. de norske topografiske kartene i m\xc3\xa5lestokk 1\xc2\xa0:\xc2\xa050\xc2\xa0000). Dette brukes bla. av milit\xc3\xa6ret, AMK-sentraler, ambulanser, politi, hjelpekorps, brannvesen og skogbrannoverv\xc3\xa5kning. Det milit\xc3\xa6re koordinatsystemet MGRS som er en enklere m\xc3\xa5te \xc3\xa5 skrive dette p\xc3\xa5, brukes fremdeles p\xc3\xa5 disse kartene.\n_START_SECTION_\nN\xc3\xb8yaktighet\n_START_PARAGRAPH_\nN\xc3\xb8yaktigheten for en vanlig mottaker under meget gode forhold kan v\xc3\xa6re p\xc3\xa5 ca. 7 meter (uten korreksjons\xc2\xadsignaler). Korreksjons\xc2\xadsignaler fra landbaserte GPS-stasjoner kan forbedre n\xc3\xb8yaktigheten ytterligere til noen centimeter, men dette krever spesialutstyr. GPS blir med denne n\xc3\xb8yaktigheten brukt til blant annet veibygging, tomteoppm\xc3\xa5ling og br\xc3\xb8yting av vei. F\xc3\xb8r 2. mai 2000 var det sivile posisjons\xc2\xadsignalet av milit\xc3\xa6re hensyn satt til en nedre n\xc3\xb8yaktighets\xc2\xadgrense p\xc3\xa5 ca. 100 meter, men etter denne datoen har alle tilgang til et mer presist signal._NEWLINE_I Europa ble det satellittbaserte korreksjonssystemet EGNOS erkl\xc3\xa6rt operativt 1. oktober 2009. Flere \xc3\xa5r f\xc3\xb8r dette var mange mottakere klare for \xc3\xa5 motta slike signaler. For de mottakerne som kan behandle disse korreksjons\xc2\xadsignalene, forbedres n\xc3\xb8yaktigheten til rundt 2 meter.\n_START_SECTION_\nVirkem\xc3\xa5ten\n_START_PARAGRAPH_\nEn GPS-mottaker m\xc3\xa5 v\xc3\xa6re l\xc3\xa5st p\xc3\xa5 signalet fra minst tre satellitter for \xc3\xa5 kalkulere en to-dimensjonal posisjon (bredde, (nord/s\xc3\xb8r) og lengde, (\xc3\xb8st/vest)) og bevegelse. Med fire eller flere satellitter i sikte, fastsetter mottakeren sin tre-dimensjonale posisjon (bredde, lengde og h\xc3\xb8yde). Etter at posisjonen er fastsatt, kan GPS-enheten kalkulere annen informasjon, slik som fart, peiling, spor, turlengde, avstand til destinasjon, soloppgang og solnedgang._NEWLINE_NAVSTAR krever sv\xc3\xa6rt n\xc3\xb8yaktige tidsberegninger. For at GPS-systemet skal virke, er det n\xc3\xb8dvendig \xc3\xa5 ta hensyn til relativistisk tidsforskyvning, et fenomen forbundet med relativitetsteorien, b\xc3\xa5de den spesielle og den generelle. I korte trekk g\xc3\xa5r dette ut p\xc3\xa5 at ett sekund for en observat\xc3\xb8r p\xc3\xa5 jorden, ikke er den samme tidslengden som ett sekund for en satellitt med enorm fart i bane rundt jorden \xe2\x80\x93 eller omvendt. Dermed blir beregningen av tidspunkt og tidsforskjeller enda mer komplisert, og noe man absolutt m\xc3\xa5 ta hensyn til i beregningen av posisjon. GPS er derfor et h\xc3\xa5ndfast bevis for at de relativistiske bevegelses\xc2\xadligningene er korrekte.\n_START_SECTION_\nMilit\xc3\xa6rt bruk\n_START_PARAGRAPH_\nDet var det amerikanske forsvaret som begynte \xc3\xa5 bruke NAVSTAR GPS, blant annet til styring av missiler (eksempelvis Tomahawk-missiler) og bomber (JDAM). Det brukes ogs\xc3\xa5 til navigerings\xc2\xadsystemer ombord i fly, b\xc3\xa5ter og liknende._NEWLINE_Det norske forsvaret har gjort fors\xc3\xb8k p\xc3\xa5 \xc3\xa5 \xc2\xabjamme\xc2\xbb GPS-systemet ved \xc3\xa5 sette opp en falsk GPS-stasjon som bevisst sendte feilinformasjon.\n_START_SECTION_\nPrivat bruk\n_START_PARAGRAPH_\nGPS er i dag i utstrakt sivil bruk, i biler, fly, b\xc3\xa5ter, ub\xc3\xa5ter, bobiler og for turg\xc3\xa5ere. De ledende produsentene av GPS-mottakere for privat bruk er: Garmin, Magellan, Mio og TomTom. _NEWLINE__NEWLINE_GPS har ogs\xc3\xa5 gitt blinde og svaksynte en mulighet \xc3\xa5 bevege seg i ukjente omgivelser uten ledsager. (Artikkel om GPS for synshemmede)'